32000D0729
L 293/20
JURNALUL OFÍCIAL AL UNIUNII EUROPENE
DECIZIA COMISIEI
din 10 noiembrie 2000
privind un contract tip referitor la condițiile de utilizare a etichetei ecologice comunitare
[notificată cu numărul C(2000) 3278]
(Text cu relevanță pentru SEE)
(2000/729/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 175 alineatul (1),
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind elaborarea unui sistem comunitar revizuit de acordare a etichetei ecologice (1), în special articolul 9,
întrucât:
(1)
Articolul 9 din Regulamentul (CE) nr. 1980/2000 prevede că un contract tip trebuie să fie adoptat în conformitate cu procedura prevăzută la articolul 17.
(2)
Este necesar, nu numai pentru a evita denaturarea concurenței, dar și pentru a garanta protecția intereselor consumatorilor și ale utilizatorilor, ca utilizarea etichetei să se facă în aceleași condiții în întreaga Comunitate.
(3)
Organismele competente trebuie, cu toate acestea, să poată include dispoziții suplimentare în contract, în măsura în care acestea din urmă sunt compatibile cu Regulamentul (CE) nr. 1980/2000.
(4)
Contractul trebuie să conțină dispoziții cu privire la controlul conformității care să permită organismului competent să se asigure că eticheta este acordată numai produselor care corespund obiectivelor și principiilor stabilite în articolul 1 din Regulamentul (CE) nr. 1980/2000 și care sunt conforme termenilor contractului.
(5)
În plus, trebuie să se prevadă dispoziții privind suspendarea sau retragerea autorizației de utilizare a etichetei în cazul în care obiectivele și principiile regulamentului menționat și termenii contractului nu sunt respectați.
(6)
Măsurile adoptate prin prezenta decizie sunt conforme cu avizul comitetului constituit în conformitate cu articolul 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Contractul încheiat între organismul competent și fiecare candidat, în conformitate cu articolul 9 din Regulamentul (CE) nr. 1980/2000, se stabilește după modelul care figurează în anexa la prezenta decizie.
Articolul 2
Fără a aduce atingere articolului 1, organismul competent poate include în contract dispoziții suplimentare, cu condiția ca acestea să fie compatibile cu Regulamentul (CE) 1980/2000.
Articolul 3
Decizia nr. 93/517/CEE a Comisiei din 15 septembrie 1993 privind un contract tip referitor la condițiile de utilizare a etichetei ecologice comunitare (2) se abrogă.
Articolul 4
Prezenta decizie se adresează statelor membre.
Adoptată la Bruxelles, 10 noiembrie 2000.